**Generalforsamling i Per Aarsleff den 30. januar 2025**

Tak for ordet.

Mit navn er Claus Berner Møller, og jeg repræsenterer ATP.

Jeg vil gerne starte med at takke for beretningen og gennemgangen af årsregnskabet.

Det sidste år har atter været præget af geopolitiske usikkerheder og en frygt for, at der ikke var styr på inflationen.

Trods disse modvinde er regnskabet fra Per Aarsleff endnu et eksempel på selskabets eksekveringsevne – året gav en rekordhøj omsætning og en EBIT-marginal på over 5% ligesom sidste år. Når så pengestrømmen fra driften også er vokset kraftigt de senere år, er man som aktionær godt tilfreds med resultatet.

Specielt er det positivt at se udviklingen i divisionen Teknik, hvor omsætningen steg med 31% delvis grundet opkøb men også grundet de gode markedsforhold indenfor specielt medicinal- og fødevareindustrien. Det forventes at Teknik divisionen kan vokse yderligere med 10 til 15% i indeværende regnskabsår, så denne division er en vigtig bidragsyder til selskabets vækst disse år.

Per Aarsleff har igennem de senere år forbedret ESG indsatsen, hvilket er positivt.

Jeg vil gerne rose Per Aarsleff for at rapportere efter CSRD i år, selvom det først er krævet for regnskabet næste år. Jeg vil desuden gerne kvittere for, at selskabet har valgt at fokusere på de emner, de finder mest relevante.

Igennem de sidste år har ATP haft fokus på kønsdiversitet. For år tilbage satte ledelsen i Per Aarsleff flere initiativer i gang. Resultater af indsatsen kan ses om end, det går langsomt, idet andelen af det underrepræsenteret køn på øvrige ledelsesniveauer i koncernen er gået fra 14% til 18% i løbet af 3 år. Selskabets mål er 40%. Til gengæld vil bestyrelsen efter generalforsamlingen i dag formentlig bestå af 7 generalforsamlingsvalgte medlemmer hvoraf 3 vil være kvinder.

I dag er også dagen, hvor Ebbe Malthe Iversen stopper som bestyrelsesformand og træder ud af bestyrelsen.

Jeg vil gerne benytte lejligheden til at takke Ebbe for hans meget dedikerede indsat for Per Aarsleff igennem 5 årtier bl.a. som CEO fra 1999 til 2018 og som formand for bestyrelsen fra 2020 til i dag.

En af de unikke egenskaber ved Per Aarsleff er selskabets agilitet. Selskabet har en fantastisk evne til at se mulighederne i marked og udnytte disse. Men modet til at forlade områder, hvor forretningsmulighederne bliver u favorable, er lige så vigtig.

Denne agilitet og unikke evne til at spotte de rigtige projekter samt selve projektstyringen har skabt selskabets succes igennem mange år. Når alt kommer til alt, har der været et unikt fokus på at skabe værdi for aktionærer.

Ebbe har været en helt central skikkelse i skabelsen af denne succes. Som aktionærer er vi blevet godt betalt.

Aktien er steget fra kurs 21 i starten af 1999, året hvor Ebbe startede som administrerende direktør til kurs 472, som var lukkekursen i går. Det er 22 gange op eller en forretning på ca. 13% om året og hertil kommer udbyttebetalingen. Over denne årrække har aktier i Per Aarsleff været blandt de aktier, der har givet det højeste afkast af noterede aktier i Danmark. Dette er ovenikøbet sket selvom man har opereret i en svær branche eller måske netop derfor. – tak for det ekstraordinære flotte afkast over årene.

-Og så vil jeg også på det personlige plan sige tak for mange gode møder med både konstruktive og udfordrende samtaler om forskellige emner relateret til Per Aarsleff, branchen, det at være børsnoteret, ESG og meget andet. - Tak Ebbe

Til sidst vil jeg sige tak til medarbejderne og den nuværende ledelse for det flotte regnskab i 23/24 og ønske selskabets ledelse og medarbejdere held og lykke med udfordringerne det kommende år.

Tak for ordet

|  |  |
| --- | --- |
|  |  |
|  | Claus Berner MøllerUnderdirektørDanske Aktier |
|  |  |

Spørgsmål blev kommenteret af bestyrelsesformanden/den administrerende direktør.

ATP Koncernen er Danmarks største pensionsselskab og administrationshus. Vi løser opgaver for næsten alle borgere og virksomheder i Danmark. Med en pensionsformue på 733 mia. kr. (pr. 30.6.2022) er ATP samtidig et af Europas største pensionsselskaber. Pensions & Investments er ansvarlige for ATP’s pensionsprodukt, ATP Livslang Pension, som er en kollektiv ordning med 5,5 mio. medlemmer. Målet er at levere gode, stabile pensioner i form af en livsvarig garanti, som vi tilstræber, skal følge inflationen. Det sker gennem investeringer i blandt andet obligationer, aktier, ejendomme og infrastruktur – investeringer, der bidrager til vækst og arbejdspladser. ATP Livslang Pension sikrer, at næsten alle borgere i Danmark får et tillæg til folkepensionen den dag, de går på pension – og resten af livet.